20. marts 2024

**Stærkt hold klar til DM i Skills**

**Ved DM i Skills i Roskilde bliver Randers repræsenteret af et rekordstort hold fra Tradium på syv elever. De syv repræsenterer en bred vifte af de håndværksfag, man finder i Randers.**

Et rekordstort hold fra Tradium på syv elever har kvalificeret sig til at deltage i finalen i DM i Skills, der afholdes i Roskilde den 18.-20. april. Her skal de dyste mod 300 andre unge fra hele landet om at blive de bedste i deres fag. De syv deltagere er Maria Berg Fauerbye og Emma Skjoldager Hansen fra frisøruddannelsen, Jonas P.B. Jensen, der er klejnsmedeelev, Julius Mondrup Brøgger og Patrick Dahl Gråbæk, der repræsenterer mureruddannelsen, Mathias Schack Petersen, der er mekanikerelev og Kristoffer K. Svendsen, der er tømrerelev.

- Man kan se DM i Skills som talentpleje for de dygtigste elever, men de vokser også ud af nogle fagmiljøer, hvor både undervisere og elever har interesse i at tage deres fag til det ypperste. Det kan man som direktør kun være stolt af. Samtidig er de dygtige elever, vi sender til mesterskabet, rollemodeller for andre unge og fremragende repræsentanter for Randers og deres håndværk på den nationale scene, siger Lars Michael Madsen, der er administrerende direktør på Tradium.

**Afsted med vind i ryggen**

Skills-holdet fra Tradium fik lykønskninger med på vejen ved en reception på Tradium i uge 12. Her deltog også formand Erik Lundorff og næstformand Karsten Skjødt-Jakobsen i Randers Håndværker- og Industriforening, der overrakte kr. 80.000,- i støtte til elevernes deltagelse – midler, der er en del af overskuddet fra den lokale kreds af Varelotteriet, som foreningen kan bruge til netop denne type støtte.

- Vi ønsker vores elever alt det bedste og er sikre på, der venter dem en stor oplevelse i Roskilde. I den forbindelse er vi meget glade for den støtte, vores elever har fået fra Randers Håndværker- og Industriforening gennem midlerne fra Varelotteriet. Det er vind i ryggen, siger Lars Michael Madsen.

**Fakta**

**DM i Skills** er Danmarksmesterskabet for unge fra erhvervsuddannelserne, hvor omkring 300 unge årligt kæmper om at blive de bedste inden for deres fag. Ved finalen, der i 2024 afvikles i Roskilde, tiltrækker DM i Skills omkring 50.000 besøgende over finaledagene. Arrangementet er dermed et stort udstillingsvindue for Danmarks dygtigste håndværkere.

**Varelotteriet** blev stiftet tilbage i 1887 af en lang række foreninger og organisationer i hele Danmark, herunder også Randers Håndværker- og Industriforening. Overskuddet fra Varelotteriet går til velgørende, sociale og humanitære formål og uddeles lokalt af de stiftende foreninger på baggrund af antallet af solgte lodder i deres kreds, således at overskuddet bliver brugt i spillernes eget lokalområde.

**Om Tradium**

”Tradium, Erhvervsskole og -gymnasier, Randers” er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 430 medarbejdere og underviser ca. 2.600 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk